Document ID: 32008D1348

ΑΠΌΦΑΣΗ αριθ. 1348/2008/ΕΚ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 16ης Δεκεμβρίου 2008
για τροποποίηση της οδηγίας 76/769/ΕΟΚ όσον αφορά τους περιορισμούς κυκλοφορίας στην αγορά και χρήσης 2-(2-μεθοξυαιθοξυ)αιθανόλης, 2-(2-βουτοξυαιθοξυ)αιθανόλης, διισοκυανικού μεθυλενοδιφαινυλίου, κυκλοεξανίου και νιτρικού αμμωνίου
(Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,
την πρόταση της Επιτροπής,
τη γνώμη της Ευρωπαϊκής Οικονομικής και Κοινωνικής Επιτροπής (1),
Αποφασίζοντας σύμφωνα με τη διαδικασία του άρθρου 251 της συνθήκης (2),
Εκτιμώντας τα ακόλουθα:
(1)
Οι κίνδυνοι που παρουσιάζουν για την ανθρώπινη υγεία οι ουσίες 2-(2-μεθοξυαιθοξυ) αιθανόλη (DEGME), 2-(2-βουτοξυαιθοξυ)αιθανόλη (DEGBE), διισοκυανικό μεθυλενοδιφαινύλιο (MDI) και κυκλοεξάνιο εκτιμήθηκαν σύμφωνα με τον κανονισμό (ΕΟΚ) αριθ. 793/93 του Συμβουλίου, της 23ης Μαρτίου 1993, για την εκτίμηση και τον έλεγχο των κινδύνων από τις υπάρχουσες ουσίες (3). Από την εκτίμηση κινδύνου για όλες τις ανωτέρω χημικές ουσίες εντοπίστηκε η ανάγκη περιορισμού των κινδύνων για την ανθρώπινη υγεία. Τα συμπεράσματα αυτά επιβεβαιώθηκαν από την Επιστημονική Επιτροπή για την Τοξικότητα, την Οικοτοξικότητα και το Περιβάλλον.
(2)
Οι συστάσεις 1999/721/ΕΚ της Επιτροπής, της 12ης Οκτωβρίου 1999, σχετικά με τα πορίσματα της στρατηγικής για την αξιολόγηση και τον περιορισμό των κινδύνων από τις ακόλουθες ουσίες: 2-(2-βουτοξυαιθοξυ)αιθανόλη· 2-(2-μεθοξυαιθοξυ)αιθανόλη· χλωριωμένα αλκάνια C10-13· αλκυλιωμένα παράγωγα C10-13 βενζολίου (4), και 2008/98/ΕΚ, της 6ης Δεκεμβρίου 2007, σχετικά με μέτρα μείωσης του κινδύνου για τις ακόλουθες ουσίες: πιπεραζίνη· κυκλοεξάνιο· διισοκυανικό μεθυλενοδιφαινύλιο· βουτ-2-ινοδιόλη-1,4· μεθυλοξιράνιο· ανιλίνη· ακρυλικό 2-αιθυλεξύλιο· 1,4-διχλωροβενζόλιο· 3,5-δινιτρο-2,6-διμεθυλο-4-tert-βουτυλακετοφαινόνη· φθαλικό δις(2-αιθυλεξύλιο)· φαινόλη·5-tert-βουτυλο-2,4,6-τρινιτρο-m-ξυλόλιο (5), που εκδόθηκαν στο πλαίσιο του κανονισμού (ΕΟΚ) αριθ. 793/93, πρότειναν στρατηγική περιορισμού των κινδύνων για τις ουσίες DEGME, DEGBE, MDI και κυκλοεξάνιο αντίστοιχα και συνέστησαν την επιβολή μέτρων περιορισμού, βάσει της οδηγίας 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών σχετικά με περιορισμούς στην εμπορία και χρήση ορισμένων επικίνδυνων ουσιών και παρασκευασμάτων (6) για τα παρασκευάσματα που περιέχουν τις εν λόγω ουσίες και κυκλοφορούν στην αγορά προς πώληση στο ευρύ κοινό.
(3)
Για την προστασία των καταναλωτών είναι, επομένως, αναγκαίο να επιβληθούν περιορισμοί όσον αφορά την κυκλοφορία στην αγορά και τη χρήση των παρασκευασμάτων που περιέχουν DEGME, DEGBE, MDI ή κυκλοεξάνιο για συγκεκριμένες εφαρμογές.
(4)
Η DEGME χρησιμοποιείται πολύ σπάνια ως συστατικό χρωμάτων, αποξεστικών χρωμάτων, προϊόντων καθαρισμού, γαλακτωμάτων αυτοστίλβωσης και στεγανωτικών πατωμάτων που πωλούνται στους καταναλωτές. Από την προαναφερθείσα εκτίμηση κινδύνου προέκυψε ότι συντρέχει κίνδυνος για την υγεία των καταναλωτών λόγω έκθεσης διά του δέρματος σε χρώματα και αποξεστικά χρωμάτων που περιέχουν DEGME. Επομένως, η DEGME που χρησιμοποιείται ως συστατικό σε χρώματα και αποξεστικά χρωμάτων δεν θα πρέπει να κυκλοφορεί στην αγορά για πώληση στο ευρύ κοινό. Ακόμη κι αν δεν έχει αξιολογηθεί η χρήση DEGME ως συστατικού σε προϊόντα καθαρισμού, σε γαλακτώματα αυτοστίλβωσης και σε στεγανωτικά πατωμάτων, η χρήση αυτή ενδέχεται να ενέχει παρόμοιο κίνδυνο και, επομένως, η DEGME που χρησιμοποιείται ως συστατικό των παρασκευασμάτων αυτών δεν θα πρέπει επίσης να κυκλοφορεί στην αγορά για πώληση στο ευρύ κοινό. Για λόγους εποπτείας της αγοράς θα πρέπει να εγκριθεί οριακή τιμή 0,1 % κατά βάρος για την περιεκτικότητα των παρασκευασμάτων αυτών σε DEGME.
(5)
Η DEGBE χρησιμοποιείται ως συστατικό χρωμάτων και προϊόντων καθαρισμού. Από την προαναφερθείσα εκτίμηση κινδύνου για τη DEGBE προέκυψε ότι συντρέχει κίνδυνος για την υγεία των καταναλωτών λόγω έκθεσης διά της εισπνοής κατά την εφαρμογή χρωμάτων με ψεκασμό. Για την πρόληψη του κινδύνου έκθεσης των καταναλωτών διά της εισπνοής θα πρέπει να θεσπιστεί ασφαλές όριο συγκέντρωσης 3 % για τη DEGBE στα χρώματα ψεκασμού. Ακόμη κι αν δεν έχει αξιολογηθεί η χρήση DEGBE ως συστατικού σε καθαριστικά ψεκασμού σε συσκευές αερολυμάτων, ενδέχεται η χρήση αυτή να ενέχει παρόμοιο κίνδυνο και, επομένως, τα παρασκευάσματα που περιέχουν DEGBE και χρησιμοποιούνται στα εν λόγω προϊόντα καθαρισμού δεν θα πρέπει να κυκλοφορούν στην αγορά για πώληση στο ευρύ κοινό σε συγκεντρώσεις ίσες ή μεγαλύτερες του 3 % κατά βάρος. Οι συσκευές αερολυμάτων θα πρέπει να συμμορφώνονται προς τις απαιτήσεις της οδηγίας 75/324/ΕΟΚ του Συμβουλίου, της 20ής Μαΐου 1975, περί προσεγγίσεως των νομοθεσιών των κρατών μελών των αναφερομένων στις συσκευές αερολυμάτων (αεροζόλ) (7).
(6)
Για τα χρώματα που δεν εφαρμόζονται με ψεκασμό, θα πρέπει να αναφέρεται η προειδοποίηση να μην εφαρμόζονται με ψεκασμό αν περιέχουν DEGBE σε συγκεντρώσεις ίσες ή μεγαλύτερες του 3 % κατά βάρος.
(7)
Για να εξασφαλίζεται η κατάλληλη σταδιακή εξάλειψη των χρωμάτων ψεκασμού και των καθαριστικών ψεκασμού σε συσκευές αερολυμάτων, που δεν πληρούν τα όρια συγκέντρωσης της DEGBE, θα πρέπει να οριστούν διαφορετικές ημερομηνίες για την εφαρμογή του περιορισμού σε σχέση με την έναρξη κυκλοφορίας στην αγορά και την τελική πώληση των χρωμάτων ψεκασμού και των καθαριστικών ψεκασμού σε συσκευές αερολυμάτων που περιέχουν DEGBE.
(8)
Από την εκτίμηση κινδύνου για το MDΙ προέκυψε ότι είναι αναγκαίο να περιοριστούν οι κίνδυνοι κατά τις εφαρμογές, από τους καταναλωτές, παρασκευασμάτων που περιέχουν MDI, λόγω ανησυχιών για έκθεση διά της εισπνοής και διά του δέρματος. Για να προληφθούν και να περιοριστούν οι κίνδυνοι αυτοί, η κυκλοφορία στην αγορά για πώληση στο ευρύ κοινό παρασκευασμάτων που περιέχουν MDI θα πρέπει να επιτρέπεται μόνον υπό ορισμένες προϋποθέσεις, όπως η υποχρεωτική συμπερίληψη κατάλληλων προστατευτικών γαντιών και πρόσθετων οδηγιών χρήσης στη συσκευασία. Τα γάντια θα πρέπει να συμμορφώνονται προς τις απαιτήσεις της οδηγίας 89/686/ΕΟΚ του Συμβουλίου, της 21ης Δεκεμβρίου 1989, για την προσέγγιση των νομοθεσιών των κρατών μελών σχετικά με τα μέσα ατομικής προστασίας (8). Δεδομένου ότι η παροχή του εξοπλισμού προστασίας και η εκτύπωση των σχετικών οδηγιών χρήσης θα απαιτήσουν ειδικές προσπάθειες από τους παραγωγούς, θα πρέπει να προβλεφθεί μεγαλύτερη μεταβατική περίοδος.
(9)
Η εκτίμηση κινδύνου για το κυκλοεξάνιο επικεντρώθηκε στην έκθεση των καταναλωτών κατά τη χρήση παρασκευασμάτων που περιέχουν κυκλοεξάνιο για την τοποθέτηση ταπήτων και κατέληξε στο συμπέρασμα ότι απαιτούνται περιοριστικά μέτρα για να μειωθεί ο κίνδυνος που παρουσιάζουν εν λόγω εφαρμογές για τους καταναλωτές. Οι κόλλες επαφής με βάση το νεοπρένιο που περιέχουν κυκλοεξάνιο θα πρέπει, επομένως, να κυκλοφορούν στην αγορά για πώληση στο ευρύ κοινό μόνο με μειωμένο μέγεθος συσκευασίας. Μαζί με το προϊόν θα πρέπει να παρέχονται εναρμονισμένες οδηγίες χρήσης που να προειδοποιούν τους καταναλωτές να μην το χρησιμοποιούν υπό συνθήκες ανεπαρκούς εξαερισμού ή για την τοποθέτηση ταπήτων.
(10)
Το νιτρικό αμμώνιο, που χρησιμοποιείται ευρέως σε ολόκληρη την Κοινότητα ως λίπασμα, μπορεί να δράσει ως οξειδωτικός παράγοντας. Συγκεκριμένα, είναι δυνατό να εκραγεί όταν αναμειχθεί με ορισμένες άλλες ουσίες. Επομένως, τα λιπάσματα νιτρικού αμμωνίου θα πρέπει να πληρούν ορισμένες προϋποθέσεις κυκλοφορίας στην αγορά, ώστε να εξασφαλίζεται ότι δεν υπάρχει κίνδυνος ακούσιας έκρηξης.
(11)
Ο κανονισμός (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τα λιπάσματα (9) προβλέπει εναρμονισμένες απαιτήσεις, συμπεριλαμβανομένων απαιτήσεων ασφάλειας, για τα λιπάσματα νιτρικού αμμωνίου. Τα λιπάσματα που πληρούν αυτές τις απαιτήσεις μπορούν να φέρουν την ένδειξη «λίπασμα ΕΚ» και να κυκλοφορούν ελεύθερα στην εσωτερική αγορά.
(12)
Για τα λιπάσματα που προορίζονται για πώληση μόνο σε ένα κράτος μέλος, οι παραγωγοί μπορούν να επιλέξουν τη συμμόρφωση μόνο με τις απαιτήσεις που ισχύουν σε εθνικό επίπεδο. Επομένως, τα λιπάσματα αυτά ενδέχεται να μην πληρούν τις απαιτήσεις ασφάλειας που ισχύουν σε κοινοτικό επίπεδο. Κατά συνέπεια, για να εξασφαλίζεται ενιαίο επίπεδο ασφάλειας στην Κοινότητα, όλα τα λιπάσματα νιτρικού αμμωνίου θα πρέπει να πληρούν τις ίδιες απαιτήσεις ασφάλειας.
(13)
Στο παράρτημα ΙΙΙ του κανονισμού (ΕΚ) αριθ. 2003/2003 προβλέπεται δοκιμή εκρηκτικότητας για τα λιπάσματα νιτρικού αμμωνίου που περιέχουν άζωτο σε ποσοστό άνω του 28 % κατά βάρος σε σχέση με το νιτρικό αμμώνιο. Στο ίδιο παράρτημα προσδιορίζεται μια σειρά φυσικών χαρακτηριστικών και ορίων για την περιεκτικότητα σε χημικές προσμείξεις για τα λιπάσματα αυτά, ώστε να ελαχιστοποιείται ο κίνδυνος έκρηξης. Τα λιπάσματα νιτρικού αμμωνίου που πληρούν αυτές τις απαιτήσεις ή που περιέχουν άζωτο σε ποσοστό κάτω του 28 % κατά βάρος, εγκρίνονται από όλα τα κράτη μέλη ως ασφαλή για χρήση στη γεωργία.
(14)
Επομένως, όλα τα λιπάσματα νιτρικού αμμωνίου που κυκλοφορούν στην αγορά εντός της Κοινότητας θα πρέπει να συμμορφώνονται με τις απαιτήσεις ασφάλειας που ορίζει ο κανονισμός (ΕΚ) αριθ. 2003/2003.
(15)
Τα λιπάσματα νιτρικού αμμωνίου έχουν χρησιμοποιηθεί καταχρηστικά για παράνομη παρασκευή εκρηκτικών. Τα είδη λιπασμάτων που μπορούν να χρησιμοποιηθούν για τέτοιους σκοπούς έχουν χαμηλή περιεκτικότητα σε άζωτο, έως και 16 %. Η πρόσβαση σε είδη λιπασμάτων και τύπους παρασκευασμάτων που περιέχουν άζωτο σε ποσοστό άνω του 16 % κατά βάρος σε σχέση με το νιτρικό αμμώνιο θα πρέπει επομένως να επιτρέπεται μόνο σε γεωργούς και επαγγελματίες χρήστες. Για τον σκοπό αυτό, οι έννοιες «γεωργός» και «γεωργική δραστηριότητα» πρέπει να προσδιορισθούν ώστε οι γεωργικές και άλλες παρόμοιες επαγγελματικές δραστηριότητες, όπως η συντήρηση πάρκων, κήπων ή γηπέδων, να εξακολουθούν να επωφελούνται από τη χρήση λιπασμάτων με υψηλή περιεκτικότητα σε άζωτο. Τα κράτη μέλη δύνανται πάντως για κοινωνικοοικονομικούς λόγους να εφαρμόζουν όριο περιεκτικότητας σε άζωτο έως 20 % κατά βάρος σε σχέση με το νιτρικό αμμώνιο για τα εδάφη τους.
(16)
Οι διατάξεις της παρούσας απόφασης εγκρίνονται με σκοπό να ενσωματωθούν στο παράρτημα XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (10), όπως ορίζεται στο άρθρο 137 παράγραφος 3 του εν λόγω κανονισμού.
(17)
Η οδηγία 76/769/ΕΟΚ θα πρέπει να τροποποιηθεί αναλόγως.
(18)
Η παρούσα απόφαση ισχύει με την επιφύλαξη της κοινοτικής νομοθεσίας για τη θέσπιση ελάχιστων απαιτήσεων για την προστασία των εργαζομένων, όπως η οδηγία 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία (11) και διάφορες οδηγίες που βασίζονται σε αυτήν, ιδίως την οδηγία 2004/37/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους ή μεταλλαξιγόνους παράγοντες κατά την εργασία (έκτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ του Συμβουλίου) (κωδικοποιημένη έκδοση) (12) και την οδηγία 98/24/ΕΚ του Συμβουλίου, της 7ης Απριλίου 1998, για την προστασία της υγείας και ασφαλείας των εργαζομένων κατά την εργασία από κινδύνους οφειλομένους σε χημικούς παράγοντες (14η ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ) (13),
ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα I της οδηγίας 76/769/ΕΟΚ τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 3
Η παρούσα απόφαση απευθύνεται στα κράτη μέλη.
Στρασβούργο, 16 Δεκεμβρίου 2008.

Labels: 0
4
1
20